钦定古今图书集成/明伦汇编/闺媛典/第298卷 > 皇清三十一 > 王正辅继室胡氏
## 钦定古今图书集成/明伦汇编/闺媛典/第298卷 > 皇清三十一 > 王正辅继室胡氏

按《曹县志》：胡氏，诸生王正辅继室。年十九归正辅。生一子一女，与前二子抚之如一。夫病亡，一恸而绝。久之复苏，未几，所生子亦丧。氏摧伤卧病几危，二子惶惧无措，氏曰：“无恐，吾前此忍死，原为汝等。今若自残，人必谓我前后异视。” 遂力起扶病视事，纺绩以供读书。兵荒播迁，菽水不继，处之泰然。五十年冰蘗之操，可泣“鬼神” ，闾里咸称慈节。